《哭李雪林》
宋代·释文珦

昔者闻卢殷，颇为世所推。
读书过万卷，尽以资於诗。
复闻孟东野，气清而色夷。
平生嗜章句，有甚於渴饥。
二士学无子，所学竟不施。
昌黎为买棺，又作铭墓辞。
相去五百年，雪林酷似之。
春谷古人徒，生死相维持。
亦为立佳城，著文树穹碑。
林兮信不忘，千载修名垂。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。